ORDE do 17 de novembro de 2022 pola que conceden a Cruz de prata da Xunta de Galicia ao mérito policial, os distintivos de permanencia e as distincións honoríficas ao persoal da Unidade do Corpo Nacional de Policía adscrita á Comunidade Autónoma de Galicia e ás persoas que colaboran con ela.
Vicepresidencia Segunda e Consellería de Presidencia, Xustiza e Deportes — III. Outras disposicións — 25/11/2022

No Decreto 122/2016, do 8 de setembro, polo que se regula a concesión de condecoracións, distintivos de permanencia e distincións honoríficas outorgados pola Xunta de Galicia ao persoal da Unidade do Corpo Nacional de Policía adscrita á Comunidade Autónoma de Galicia ou a persoas e institucións que colaboren con ela, establécense os requisitos, o procedemento e os efectos da concesión das condecoracións, dos distintivos de permanencia e das distincións.
Esta Unidade do Corpo Nacional de Policía adscribiuse á Comunidade Autónoma de Galicia mediante a Orde do 19 de xuño de 1991, do Ministerio do Interior, e comezou a desempeñar as súas funcións no mes de outubro de 1991. Durante estes 31 anos de servizo púxose de manifesto en numerosas actuacións policiais a entrega, a profesionalidade, o valor e o compromiso dos seus membros.
Para recoñecer a actividade realizada polo persoal desta unidade por exceder con carácter extraordinario o seu normal cumprimento profesional en beneficio da liberdade, da seguridade e da convivencia da cidadanía, procede outorgar a Cruz de prata da Xunta de Galicia ao mérito policial a título individual. Do mesmo modo, como agradecemento ao servizo continuado na unidade garantindo o exercicio e o respecto dos dereitos e liberdades, cómpre conceder os distintivos de permanencia ao persoal que cumpre 25 e 15 anos de servizo, e entregar ao persoal da unidade que leve 2 anos de servizo efectivo nela un distintivo básico de pertenza.
Así mesmo, outórgase a distinción honorífica a aquelas persoas doutros corpos ou colectivos pola súa destacada colaboración co persoal desta unidade.
Polo exposto, de conformidade coa proposta efectuada pola Dirección Xeral de Emerxencias e Interior e co establecido no artigo 10 do citado Decreto 122/2016, do 8 de setembro,
Artigo único
1. Outorgar a Cruz de prata da Xunta de Galicia ao mérito policial a título individual ao persoal que se relaciona no anexo I, como recoñecemento público aos servizos meritorios de carácter extraordinario prestados en beneficio da seguridade pública.
2. Conceder os distintivos de permanencia ao persoal da Unidade do Corpo Nacional de Policía adscrita á Comunidade Autónoma de Galicia, por ter cumpridos 25 ou 15 anos de servizo, así como a entrega do distintivo básico de pertenza ao persoal que leve 2 anos de servizo efectivo nesta unidade, que figura nos seguintes anexos:
Anexo II. Concesión dos distintivos de permanencia, coa barra azul, aos 25 anos de servizo na Unidade.
Anexo III. Concesión dos distintivos de permanencia, coa barra branca, aos 15 anos de servizo na Unidade.
Anexo IV. Entrega dos distintivos básicos de permanencia aos 2 anos de servizo na Unidade.
3. Outorgar a distinción honorífica ás persoas que se relacionan no anexo V, como recoñecemento ao seu labor de especial apoio e colaboración coa Unidade adscrita.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 17 de novembro de 2022